Virallinen lehti nro C 359 , 23/11/1998 s. 0091



B4-0981/98 Päätöslauselma komission tiedonannosta integraatioon tähtäävästä kumppanuudesta (KOM(98)0333 - C4-0410/98) Euroopan parlamentti, joka - ottaa huomioon komission tiedonannon (KOM(98)0333 - C4-0410/98), - ottaa huomioon Cardiffissa 15. ja 16. kesäkuuta 1998 järjestetyn Eurooppa-neuvoston puheenjohtajan päätelmät ((Bulletin, 17.6.1998.)), - ottaa huomioon 18. kesäkuuta 1998 antamansa päätöslauselman Cardiffissa 15. ja 16. kesäkuuta 1998 järjestetyn Eurooppa-neuvoston kokouksen tuloksista ((EYVL C 210, 6.7.1998, s. 192.)), - ottaa huomioon Euroopan parlamentin ja neuvoston päätöksen N:o 2179/98/EY Euroopan yhteisön ympäristöä ja kestävää kehitystä koskevan poliittisen toimintaohjelman «Kohti kestävää kehitystä» tarkistamisesta ((EYVL L 275, 10.10.1998, s. 1.)), - ottaa huomioon Amsterdamin sopimuksen 6, 2 ja 3 artiklan, - ottaa huomioon Agenda 2000 -paketin sekä siihen sisältyvät lainsäädäntöehdotukset, - ottaa huomioon EU:n Kiotossa tekemät sitoumukset sekä 17. syyskuuta 1998 antamansa päätöslauselman ilmastonmuutoksesta Buenos Airesin kokouksen edellä ((Kyseisen istunnon pöytäkirja, osa II, kohta 6.)), - ottaa huomioon komission hyväksymän biologista monimuotoisuutta koskevan Euroopan yhteisön strategian (KOM(98)0042 - C4-0140/98) sekä tätä asiaa koskevat Euroopan parlamentin ja neuvoston suositukset, - ottaa huomioon Euroopan yhteisön tulevan laajentumisen ja käynnissä olevat neuvottelut, - ottaa huomioon 17. kesäkuuta 1998 annetut yhteisen ympäristöä ja liikennettä käsittelevän neuvoston päätelmät, - ottaa huomioon 14. toukokuuta 1997 antamansa päätöslauselman komission tiedonannosta yhteisön ympäristöoikeuden täytäntöönpanosta (KOM(96)0500 - C4-0591/96) ((EYVL C 167, 2.6.1997, s. 92.)), A. katsoo, että komission tiedonannossa integraatioon tähtäävästä kumppanuudesta hahmotetaan selkeästi ja ytimekkäästi vielä avoimena olevat kysymykset ja korostetaan tarvetta syventää integraatiota, mikä ei tiedonannon sanamuotoja lainaten ole enää vaihtoehto vaan välttämättömyys, B. katsoo, että tiedotukseen sisältyvät suositukset eivät ole riittävän yksityiskohtaisia ja konkreettisia, jotta niillä kyettäisiin varmistamaan nopea ja vakaa kehitys kohti integraatiota, C. ottaa huomioon, että Cardiffissa kesäkuussa 1998 järjestetyn Eurooppa-neuvoston kokouksen puheenjohtajan päätelmissä (32 - 36 kohdassa) ilmaistaan selkeästi ministerineuvostolle sen kaikissa asianosaisissa kokoonpanoissa, että on varmistettava ympäristönäkökulman integrointi kaikkeen yhteisön politiikkaan, D. katsoo, että neuvoston ja komission nykyinen sisäinen työn organisointi ei tarjoa asianmukaista perustaa perustamissopimuksessa tarkoitetun integraatioperiaatteen täytäntöönpanolle, E. katsoo, että yhteisöllä ei ole integraation toteutumisasteen seuraamiseen tarvittavia suuntaviivoja eikä indikaattoreita ja että yhteisöllä ei myöskään ole menetelmiä parantaa tilannetta, jos integraatio jää riittämättömäksi, F. katsoo tunnustaen Euroopan yhteisöjen tuomioistuimen valtaoikeudet tulkita perustamissopimuksessa olevia integraatiota koskevia vaatimuksia, että tämä tavoite voidaan viime kädessä saavuttaa ainoastaan siten, että päätöksentekijät pyrkivät eroon perinteisistä alakohtaisista menettelyistä ja ajatusmalleista, G. ottaa huomioon, että toistaiseksi ei ole suunniteltu lainsäädäntöehdotuksia integraatioperiaatteen täytäntöönpanemiseksi, H. ottaa huomioon, että viidennen ympäristöalan toimintaohjelman tarkistaminen on tehostanut vaatimusta ympäristönäkökulman integraatiosta ja että tällöin on luetteloitu yksityiskohtaisesti yhteisön ensisijaiset tavoitteet muilla politiikan aloilla, kuten maatalous-, liikenne-, energia-, teollisuus- ja matkailupolitiikan aloilla, I. ottaa huomioon, että Amsterdamin sopimuksen 3 c artiklassa (konsolidoidun version 6 artiklassa) määrätään velvoitteesta sisällyttää ympäristönsuojelua koskevat vaatimukset yhteisön politiikan ja toiminnan määrittelyyn ja toteuttamiseen, J. ottaa huomioon, että Agenda 2000 -paketti, yhteisön strategia Kioton pöytäkirjan täytäntöönpanemiseksi sekä komission tiedonanto luonnon monimuotoisuutta koskevasta yhteisön strategiasta merkitsevät huomattavaa haastetta yhteisölle sekä sellaisenaan että integraatioperiaatteen soveltamisen kannalta, K. katsoo laajentumisprosessin voivan tarjota täydellisen tilaisuuden integraatioperiaatteen soveltamiseen jo lainsäädäntöprosessin alkuvaiheessa eli jäsenyyttä hakeneiden maiden pannessa täytäntöön yhteisön säännöstöä, L. ottaa huomioon, että ympäristöalaa käsittelevällä neuvostolla on ollut ainoastaan harvoin yhteisiä kokouksia muiden neuvostojen kanssa, M. ottaa huomioon tiiviin yhteyden ympäristövaatimusten kaikkeen yhteisön politiikkaan sisällyttämisen sekä EU:n ympäristöalan lainsäädännön tehokkaan täytäntöönpanon ja voimaan saattamisen välillä; 1. Pitää komission tiedonantoa myönteisenä ja realistisena ja katsoo sen merkitsevän vakaata 'lähtölavaa' kestävän kehityksen kokonaistavoitteen saavuttamiseksi sisällyttämällä ympäristövaatimukset kaikkeen EU:n politiikkaan; 2. Pahoittelee kuitenkin sitä, että tiedonantoon sisältyvät suositukset eivät ole riittävän kunnianhimoisia ja katsoo, että halutun tuloksen aikaansaaminen edellyttää yksityiskohtaisempaa toimintasuunnitelmaa, johon sisältyy erillisten toimielimien vastuulle jäävien erityistoimien toteuttaminen sekä niiden aikataulu; 3. Hyväksyy aseman, jota sille ehdotetaan neuvoston, parlamentin ja komission välisessä «integraatioon tähtäävässä kumppanuudessa» pyrittäessä sisällyttämään ympäristönäkökulma muita aloja koskevaan yhteisön politiikkaan; on valmis edistämään kyseistä kumppanuutta ja pyytää muita osapuolia toimimaan vastaavalla tavalla; 4. On valmis jakamaan vastuun yhteisesti neuvoston ja komission kanssa Amsterdamin sopimuksen 6 artiklassa olevien määräysten toteuttamiseksi; 5. Ottaa tehtäväkseen arvioida uudelleen organisatorisia menettelyjään varmistaakseen, että tarve sisällyttää ympäristönäkökohdat päätöksentekoon otetaan asianmukaisesti huomioon; 6. Pyytää komissiota liittämään tästä lähtien kaikkiin asianmukaisiin ehdotuksiin selvityksen ympäristövaikutuksista, jolloin esikuvana voidaan käyttää esimerkiksi arviota pk-yrityksiin kohdistuvista vaikutuksista; 7. Pyytää neuvostoa harkitsemaan kiireellisenä asiana komission ehdotusta neuvoston direktiiviksi tiettyjen suunnitelmien ja ohjelmien ympäristövaikutusten arvioinnista (KOM(96)0511 - C4-0191/97) ((EYVL C 129, 25.4.1997, s. 14.)) ja pääsemään asiasta viipymättä yhteisymmärrykseen; 8. Toistaa pyyntönsä puitedirektiivinä annettavasta sitovasta lainsäädännöstä, joka koskee ympäristönäkökulman ja kestävän kehityksen integraatiota sekä kuluttajansuojelua; 9. Pyytää tulevia neuvoston puheenjohtajia suunnittelemaan kuuden kuukauden välein ainakin yhden yhteisen kokouksen, johon osallistuvat sekä ympäristöministerit että viidennessä ympäristöalan toimintaohjelmassa kaikkein ympäristöherkimmiksi tunnistettuja aloja, maataloutta, liikennettä, energiaa, teollisuutta ja matkailua, käsittelevät ministerit; näiden yhteisten kokousten ei tule korvata tavanomaisia ympäristöalaa käsittelevän ministerineuvoston kokouksia ja esityslistoissa olisi keskityttävä erityisesti integraatioon liittyviin käytännön kysymyksiin sekä kulloinkin harkittavana olevaan lainsäädäntöön; kaikissa sellaisissa Ecofin-neuvoston ja muiden ministerineuvostojen kokouksissa, joissa käsitellään rakennerahastoon liittyviä kysymyksiä, olisi kuultava ympäristöasioita käsittelevää neuvostoa integraation toteuttamisesta käytännössä; 10. Pyytää neuvostoa varmistamaan, että asianosaiset ministerineuvostot keskustelevat integraatiosta, täytäntöönpanosta ja voimaan saattamisesta vähintään kerran puolessa vuodessa, jotta kestävän kehityksen etenemistä voidaan seurata; 11. Pyytää komissiota ilmoittamaan selkeästi vuotuisessa työohjelmassa, kuinka se aikoo edetä tiedonantonsa täytäntöönpanossa; 12. Pyytää komissiota luomaan selkeät suuntaviivat ja indikaattorit saavutetun integraatioasteen seurantaa ja arviointia varten; esikuvana voisivat tällöin toimia jo luodut suuntaviivat tai käsiteltävän olevat hyvän maanviljelyn käytännesäännöt; 13. Pyytää tunnistamaan ympäristöalan kysymysten merkityksen sekä Agenda 2000:ssa, Kioton pöytäkirjan täytäntöönpanoa koskevassa yhteisön strategiassa ja biologista monimuotoisuutta koskevassa yhteisön strategiassa ja on halukas käymään neuvoston ja komission kanssa keskusteluja menetelmistä, joilla voidaan varmistaa näiden aloitteiden toteuttaminen; katsoo lisäksi olevan tarpeen, että luoda määräyksiä, jotka mahdollistavat saavutetun edistyksen yhteisen seurannan; 14. Katsoo, että yhteisön merkittävimmät haasteet, kuten laajentuminen, Agenda 2000:n uudistukset, Kioton kokouksen jälkeinen strategia ja biologista monimuotoisuutta koskeva yhteisön strategia, tarjoavat yhteisön toimielimille ja jäsenvaltioille mahdollisuuden osoittaa sitoutumisensa Euroopan unionista tehdyssä sopimuksessa tarkoitetun integraatioperiaatteen toteuttamiseen; 15. Pyytää Wienissä joulukuussa 1998 kokoontuvaa Eurooppa-neuvostoa arvioimaan edistymistä sekä vastaamaan tässä päätöslauselmassa esitettyihin pyyntöihin;16. Kehottaa puhemiestään välittämään tämän päätöslauselman Eurooppa-neuvostolle, neuvostolle, komissiolle ja jäsenvaltioiden parlamenteille.